Predkladacia správa

MF SR predkladá „Správu o  opatreniach na zabránenie neodôvodneného rastu cien v období pred a po zavedení eura“ na mimoriadne rokovanie vlády SR  konaného dňa 24.9.2008 ako iniciatívny materiál k bodu 9. 

K monitoringu cien vláda pristúpila výlučne na základe skúseností z prijímania eura v iných krajinách.  V správe sa preto stručne uvádza zdôvodnenie potreby sledovania cien s možnosťou nastolenia opatrení v prípade potreby, špecifikácia príslušných úloh prijatých uznesením vlády na zamedzenie neodôvodeného rastu cien pri prechode na euro a prehľad stavu plnenia  predmetných  úloh. Základom aktivít je mesačná správa o vývoji cien, ktorá sa bude počnúc októbrom 2008 až do konca roka 2009 predkladať na rokovanie cenovej rady. V súčasnosti je už vypracovaná prípravná nultá  verzia správy.  Možnosť uplatnenia následných opatrení na základe výsledkov rokovania cenovej rady je zabezpečená úpravou legislatívy. Novela zákona o cenách bola schválená vládou SR 20.8.2008 a Národnou radou 17.9.2008. 

Úlohy súvisiace s kontrolnou činnosťou sa budú napĺňať priebežne v nadväznosti na výsledky rokovania cenovej rady a tvorbu regulačných právnych predpisov. Všetky úlohy prijaté uznesením vlády na zamedzenie neodôvodneného rastu cien pred a po prijatí eura v SR  sa plnia v súlade so stanovenými termínmi. 

Materiál je predkladaný na mimoriadne rokovanie vlády bez medzirezortného pripomienkového konania. Správa má informatívny charakter, a preto neobsahuje doložku zlučiteľnosti a ani doložku finančných, ekonomických, environmentálnych vplyvov, vplyvov na zamestnanosť a podnikateľské prostredie.